堯峰新井歌
作者：蒋堂
朝代：宋

paragraphs: 白雲莽莽青山頭，一穴四面飛泉流。
其初山間舊井涸，枯腸燥吻海衆羞。
於時大士寶雲者，頤指土脈智慮周。
山靈所感道心爽，檀施聿來工力鳩。
雲鍤齊下遠雷動，石火內擊飛星稠。
百尺虚空廓地表，一泓清冽呀深幽。
人疑從天隨月窟，或問何處移龍湫。
次則其徒駭殊勝，競持應器嘗甘柔。
饑狖連臂喜跳擲，渴鳥引喙鳴鉤輈。
碧甃光中轆轤曉，銀床側畔梧桐秋。
寶方金地互相映，谷鮒坎蛙難此留。
傍睨江形小衣带，下窺湖面卑浮漚。
何茲鑿飲有功利，一掬入口醍醐優。
熱者濯之昏鈍决，病者沃之沈痼瘳。
而我時邀墨客去，松澗遠挈都籃游。
凈瓶汲引試香荈，雅具羅列無腥甌。
比之玉乳不差别，誚彼鍊丹多謬悠。
今茲泉眼在魯塢，所喜雲液鄰莵裘。
苧翁既往乏鑒者，水記未載予將修。
此山此井永不廢，此歌其庶傳南州。